De to mænd kan ikke blive enige om, hvem der kørte bilen.

En husejer på Vrenstedvej i Løkken fik sig fredag aften noget af en forskrækkelse, da en bil ved 21.45-tiden bragede ind i haven, og landede i et buskads. Det var to forvirrede og påvirkede mænd, der steg ud af bilen. De kom ikke til skade ved ulykken, men bilen og beplantningen i haven er medtaget. Da politiet kom til stedet var de to mænd dybt uenige om, hvem af dem, der havde kørt bilen. Politiet tog begge mænd med til udtagning af blodprøver. Mændene er fra Randers-området og er henholdsvis 61 år og 53 år. - Nu er der taget blodprøver, og så må vi finde ud af hvem af dem, der har kørt bilen. Det kan være, at de bedre kan huske det, når de er blevet ædru, siger vagtchefen ved Nordjyllands Politi Poul Badsberg.